ગુજરાત સરકારના નફો કરતાં જાહેર સાહસ ગુજરાત મિનરલ ડેવલપમેન્ટ કોર્પોરેશન- જીએમડીસીના વધતા ઉત્પાદન સામે વેચાણ અને નફાના આંકડા ઘટ્યાં છે. માર્ચ-2017 અંતિત રિપોર્ટમાં જણાવ્યા પ્રમાણે જીએમડીસીનું ચોખ્ખું મૂલ્ય 2012-13માં 2534 કરોડ રૂપિયા હતું તે વધીને 3975 કરોડ થયું છે જેની સામે વેચાણના આંકડા ઘટ્યા છે. 2012-13માં ચોખ્ખું મૂલ્ય ઓછું હોવા છતાં વેચાણ 1747 કરોડ થયું હતું જ્યારે અત્યારે રિપોર્ટ પ્રમાણે 1582 કરોડ થવા જાય છે. કરવેરા પછીના નફાની ગણતરી કરીએ તો પાંચ વર્ષ પહેલાંનો નફો 600 કરોડ રૂપિયા હતો અને રિપોર્ટના વર્ષમાં તે ઘટીને 324 કરોડ થઇ ગયો છે. એનો મતલબ એ થાય કે મોદીના સમયમાં જીએમડીસી ફુલબહાર હતું, આજે આ સાહસમાં અધિકારી રાજના કારણે વેચાણ અને નફાનો ગ્રાફ નીચે ઉતરી રહ્યો છે. જીએમડીસીના ચેરમેનની પોસ્ટ પર પહેલાં કોંગ્રેસે જયરામભાઇ પટેલ અને ત્યારપછી શંકરસિંહ વાઘેલાએ પોલિટીકલ નિયુક્તિ કરી હતી. 1997 પછી આ સાહસમાં પોલિટીકલ નિયુક્તિ થઇ નથી.